SKRIFTLIG FORESPØRGSEL E-2666/00

af Elly Plooij-van Gorsel (ELDR) til Kommissionen

(1. september 2000)

Om: Sikkerheden i atomkraftværker i ansøgerlandene

I Tjekkiet klargøres det meget omstridte atomkraftværk Temelin i øjeblikket, så man kan påbegynde driften. Dette atomkraftværk blev bygget i 80'erne efter sovjetisk design. Efter årelange diskussioner om sikkerheden i atomkraftværket blev der i forrige uge på dubiøs måde udstedt driftstilladelse. Herved vil der kunne foretages testkørsel af atomkraftværkets reaktor 1 i nogle måneder trods kraftige protester fra borgerne og på trods af, at præsident Havel og Østrigs regering har givet udtryk for bekymring.

1. Er Kommissionen enig i, at der med henblik på ansøgerlandenes tiltrædelse er et presserende behov for fællesskabsnormer for atomreaktorers sikkerhed i Den Europæiske Union, herunder minimumssikkerhedskrav med hensyn til design, konstruktion og drift?

2. Hvilke skridt agter Kommissionen i lyset af tiltrædelsesforhandlingerne at tage for at hindre, at atomkraftværker, der ikke opfylder sikkerhedskravene, som f.eks. atomkraftværket i Temelin, tages i brug?

Svar afgivet på Kommissionens vegne af Günter Verheugen

(29. november 2000)

Opførelsen af atomkraftværket Temelin blev påbegyndt i 1980'erne og senere standset. En del af kraftværket er stadig under opførelse. Elproduktionen vil efter planen blive indledt i 2001 (reaktor 1) og 2002 (reaktor 2). Der benyttes reaktortype VVER 1000 (opgraderet), som vil omfatte de nyeste sikkerhedssystemer.

Fællesskabet har gentagne gange mindet om, at atomkraftværker nødvendigvis skal respektere høje nukleare sikkerhedsstandarder. Kommissionen indtog i Agenda 2000 en klar holdning hertil. På Det Europæiske Råds møde i december 1999 i Helsingfors understregede dette på ny betydningen af høje nukleare sikkerhedsstandarder og opfordrede Rådet til at overveje, hvorledes spørgsmålet om nuklear sikkerhed kunne tages op i forbindelse med udvidelsesprocessen. Rådet er i færd med at undersøge dette spørgsmål på grundlag af den eksisterende ekspertise i medlemsstaterne, og Kommissionen støtter denne proces fuldt ud. Nuklear sikkerhed henhører under medlemsstaternes nationale kompetence. Dette princip gælder analogt for kandidatlandene.

Atomkraftværket Temelin er et af de få atomkraftværker, som kan blive taget i brug i perioden før kandidatlandenes tiltrædelse. Kommissionen har ingen beføjelser til at forhindre ibrugtagning af specifikke anlæg, der henhører under nationale myndigheder i et kandidatland. Kommissionen vil imidlertid fortsat arbejde sammen med de tjekkiske myndigheder for at bistå med at opretholde et stærkt og uafhængigt

regulerende organ på atomkraftområdet, som kan fastholde et højt nukleart sikkerhedsniveau. Dette spørgsmål står i centrum for Kommissionens bestræbelser for at nå frem til en vellykket afslutning af de igangværende tiltrædelsesforhandlinger. Ifølge Agenda 2000 er Temelin-reaktortypen klassificeret i kategorien reaktorer, der kan opgraderes til en rimelig udgift.

Kommissionen ønsker desuden at henlede det ærede medlems opmærksomhed på svaret på skriftlig forespørgsel E-2682/00(1) fra Matti Wuori om sikkerheden på atomkraftværket Temelin.

(1) Se side 6.